ભારતમાં FDIનો પ્રવાહ ઠાલવવામાં મોરિશિયસ હજી પણ સૌથી મોટો સ્રોત છે. મોરિશિયસ રૂટથી ૨૦૧૭-૧૮માં $૧૫.૯૪ અબજનું FDI આવ્યું હતું. બીજા ક્રમે સિંગાપોર ($12.18 અબજ), ત્રીજા ક્રમે નેધરલેન્ડ્સ ($2.8 અબજ), ચોથા ક્રમે અમેરિકા ($2.1 અબજ)નો સમાવેશ છે. ભારતમાં વિદેશી સીધા રોકાણ (FDI)નો પ્રવાહ ધીમો પડ્યો છે. વર્ષ ૨૦૧૭-૧૮માં એફડીઆઈમાં માત્ર ત્રણ ટકાની વૃદ્ધિ થઈ હતી, જે છેલ્લાં પાંચ વર્ષમાં સૌથી ઓછી છે. ઔદ્યોગિક નીતિ પ્રોત્સાહન વિભાગ (DIPP)ના તાજેતરના આંકડા અનુસાર વર્ષ ૨૦૧૭-૧૮માં એફડીઆઈ માત્ર ત્રણ ટકા વધીને ૪૪.૮૫ અબજ ડોલર થયું હતું.